
HOTĂRÂRE

cu privire la proiectul Legii cu privire la modificarea şi completarea

unor acte legislative
Proiectul Legii cu privire la modificarea şi completarea unor acte legislative are ca obiect:

a) expunerea în redacţie nouă a art.16 alin.(2) din Legea nr.294-XVI din 21.12.2007 privind partidele politice: „Tuturor partidelor politice, iar în perioada campaniilor electorale şi candidaţilor acestora la funcţii elective, li se acordă gratuit şi în condiţiile de echitate, în modul stabilit de lege, timpi de antenă la posturile publice de radio şi televiziune”;
b) completarea art.7 din Codului audiovizualului al Republicii Moldova cu un nou alineat cu următorul cuprins: „ (2¹) În scopul asigurării pluralismului politic, radiodifuzorii publici vor acorda gratuit şi în condiţii de echitate, timp de antenă tuturor partidelor politice”;
c) completarea art.51 din Codului audiovizualului al Republicii Moldova cu un nou alineat, având următorul conţinut: „(3¹) Compania va acorda dreptul de folosire cu titlu gratuit şi în condiţii de echitate timp de emisie tuturor partidelor politice, care activează în conformitate cu Legea nr.294-XVI din 21.12.2007 privind partidele politice, stabilind o zi unică, ora şi durata emisiunilor radiofonice şi televizate. Fiecare partid politic va avea lunar dreptul la cel puţin 15 minute în cadrul emisiunilor radiofonice şi cel puţin 10 minute, în cadrul emisiunilor televizate. Partidele politice vor prezenta ofertele pentru emisiunile respective, pînă la data de 20 a fiecărei luni, conducerii Companiei, care la rîndul său, în baza acestora, va elabora graficul emisiunilor”.
Astfel, proiectul Legii cu privire la modificarea şi completarea unor acte legislative conţine următoarele norme noi:
- instituirea normei, potrivit căreia partidelor politice li se vor acorda, gratuit şi în condiţii de echitate, timpi de antenă la posturile publice de radio şi televiziune şi în perioada postelectorală (preelectorală);
- investirea partidelor politice cu dreptul de a obliga IPNA Compania „Teleradio-Moldova” să difuzeze emisiuni şi/sau spoturi publicitare: „(3¹) Compania va acorda dreptul de folosire cu titlu gratuit şi în condiţii de echitate timp de emisie tuturor partidelor politice…”;

- instituirea obligaţiei IPNA Compania „Teleradio-Moldova” de a difuza lunar, într-o singură zi, toate emisiunile şi/sau spoturile publicitare realizate de către sau cu participarea partidelor politice: „(3¹) Compania va acorda … timp de emisie … stabilind o zi unică, ora şi durata emisiunilor …”;

- instituirea obligaţiei televiziunii IPNA Compania „Teleradio-Moldova” de a acorda, lunar, fiecărui partid politic cel puţin 10 minute de emisie „(3¹) …Fiecare partid politic va avea lunar dreptul la … cel puţin 10 minute, în cadrul emisiunilor televizate. …”;

- instituirea obligaţiei radiodifuziunii IPNA Compania „Teleradio-Moldova” de a acorda, lunar, fiecărui partid politic cel puţin 15 minute de emisie „(3¹) …Fiecare partid politic va avea lunar dreptul la cel puţin 15 minute în cadrul emisiunilor radiofonice …”;

- instituirea obligaţiei IPNA Compania „Teleradio-Moldova” de a acorda partidelor politice timpi de antenă, fără a fi prevăzut şi mecanismul corespunzător de finanţare.

Toate aceste norme noi din proiectul Legii cu privire la modificarea şi completarea unor acte legislative vin în contradicţie cu practicile statelor cu democraţie avansată, precum şi cu o serie de prevederi din Codul audiovizualului al Republicii Moldova, inclusiv:

- art.51 alin.(1) lit.a): „Atribuţiile companiei sînt: a) elaborarea, producerea, difuzarea emisiunilor radiofonice şi televizate … marcate de calitatea înaltă …”;
- art.52 alin.(2): „Independenţa editorială şi de creaţie include dreptul exclusiv al organelor de conducere ale companiei de a adopta, în limitele stabilite de prezentul cod, decizii cu privire la: a) elaborarea politicii editoriale, adoptarea şi modificarea grilei de emisie a companiei; b) organizarea activităţii editoriale şi de creaţie; c) conceperea şi producerea programelor, inclusiv a celor de ştiri şi actualităţi; d) alte activităţi stabilite de prezentul cod şi/sau de Consiliul de Observatori al companiei”;

- art.52 alin.(3): „Organele de conducere ale companiei sînt obligate să asigure, în cadrul instituţiei, independenţa editorială, accesul angajaţilor de specialitate la informaţie, libertatea de creaţie, respectarea drepturilor fundamentale ale omului”.

Constatăm, totodată, norma actuală din Legea privind partidele politice potrivit căreia, în perioada campaniilor electorale, candidaţilor din partea partidelor politice li se acordă, în modul stabilit de lege, timpi de antenă la posturile publice de radio şi televiziune este o „normă moartă”. Codul electoral nu conţine o asemenea normă, fapt pentru care nu au fost create mecanisme în vederea implementării acesteia. Nici modificările recente la Codul electoral nu asigură implementarea normei date. În acest context, considerăm oportună nu modificarea, ci eliminarea prevederilor art.16 alin.(2) din Legea privind partidele politice: „În perioada campaniilor electorale, tuturor partidelor politice care participă la campania electorală şi candidaţilor acestora la funcţii elective li se acordă gratuit şi în condiţii de echitate, în modul stabilit de lege, timpi de antenă la posturile publice de radio şi televiziune”.
Luând în consideraţie cele expuse, în conformitate cu prevederile art.52 alin.(1)-(3), art.56 alin.(6), art.58 lit.a)-c), din Codul audiovizualului al Republicii Moldova,
Consiliul de Observatori
HOTĂRĂŞTE:
1. Se consideră inoportună adoptarea proiectului Legii cu privire la modificarea şi completarea unor acte legislative, ca fiind în contradicţie cu prevederile Codului audiovizualului al Republicii Moldova.
2. Preşedintele Companiei, directorul radiodifuziunii şi directorul televiziunii vor asigura implementarea prevederilor art.7 alin.(2) din Codul audiovizualului al Republicii Moldova.

3. Preşedintele Consiliului de Observatori va informa Parlamentul Republicii Moldova şi comisia parlamentară de profil despre prezenta hotărâri.
4. Prezenta hotărâre intră în vigoare în ziua adoptării.
Prezenta hotărâre a fost adoptată cu votul a 7 membri ai Consiliului de Observatori.
Preşedintele

Consiliului de Observatori                                                       Eugeniu Rîbca
Secretarul şedinţei
Consiliului de Observatori                                                      Viorica Bogatu
MD–2028, Republica Moldova, Chişinău, str. Mioriţa, 1	(  73-95-45

